
V E N D I M
Nr. 64, datë 4.4.2002

“NË EMËR TË REPUBLIKËS SË SHQIPËRISË”

Gjykata Kushtetuese e Republikës së Shqipërisë, e përbërë nga:

Fehmi Abdiu		Kryetar  i Gjykatës Kushtetuese
Zija Vuci		Anëtar   i	““
Gjergj Sauli		Anëtar   i	““
Alfred Karamuço	Anëtar   i	““
Kristofor Peçi		Anëtar   i	““
Petrit Plloçi		Anëtar   i	““  
Sokol Sadushi		Anëtar   i	““
Kujtim Puto		Anëtar   i	““

me sekretare Arbenka Lalica, në datën 28.2.2002, mori në shqyrtim në seancë gjyqësore me dyer të hapura çështjen nr.38 Akti që i përket:

KëRKUES: KUJTIM SKARA, përfaqësuar nga avokat Baftjar Rusi, me prokurë.
SUBJEKTE TE INTERESUARA:
1. MINISTRIA E RENDIT PUBLIK, përfaqësuar nga Besnik Muçmataj.
2. KOMISARIATI I POLICISë, BULQIZë, në mungesë.

OBJEKTI:Shfuqizimi si antikushtetues i vendimeve nr.413, datë 5.5.2000 të Gjykatës së Apelit të Tiranës; nr.1098, datë 20.11.2000 të Kolegjit Civil të Gjykatës së Lartë dhe nr.K-5, datë 5.6.2001 të Kolegjit Seleksionues të Kolegjeve të Bashkuara të Gjykatës së Lartë.
BAZA LIGJORE: Nenet 42/1 e 131/f të Kushtetutës.

Kërkuesi ka parashtruar si shkaqe për shfuqizimin e vendimeve nga Gjykata Kushtetuese:
- Nuk i është krijuar mundësia të marrë pjesë në gjykimin e çështjes në Gjykatën e Apelit të Tiranës sepse ky gjykim u zhvillua 1(një) muaj para ditës së caktuar.
- Gjykimi i çështjes në apel në mungesë të tij nuk i ka dhënë mundësi të paraqesë provat për të mundësuar lënien në fuqi të vendimit të gjykatës së rrethit.
- Gjykata e Lartë, në dy vendimet e saj, duke mospranuar rekurset dhe duke mos kaluar çështjen për gjykim, ka zbatuar keq ligjin material e procedural dhe i ka shkelur të drejtat për një proces të rregullt dhe të drejtë, në kuptim të nenit 42 të Kushtetutës.

GJYKATA KUSHTETUESE,

pasi dëgjoi relatorin e çështjes Kujtim Puto, përfaqësuesit e kërkuesit, të subjekteve të interesuara dhe shqyrtoi çështjen në tërësi,

V Ë R E N:

Gjykata e Rrethit Gjyqësor të Matit me vendimin nr.11, datë 31.1.2000 ka vendosur pranimin e padisë së kërkuesit Kujtim Skara kundër subjekteve të interesuara, Ministrisë së Rendit Publik dhe Komisariatit të Policisë Bulqisë, duke anuluar urdhrin nr.765/1, datë 18.3.1999 të Ministrit të Rendit Publik për nxjerrjen e kërkuesit në lirim.
Kundër këtij vendimi ka bërë ankim subjekti i interesuar, Komisariati i Policisë Bulqizë.
Gjykata e Apelit të Tiranës, ka caktuar gjykimin e çështjes në 5.6.2000, duke e shpallur këtë sipas Kodit të Procedurës Civile në listën e çështjeve për gjykim. Në të vërtetë, gjykimi nuk u zhvillua në datën e mësipërme, por më 5.5.2000, pra 1(një) muaj më parë, duke njoftuar për këtë datë vetëm ankuesin, Komisariatin e Policisë Bulqizë, i paditur në atë gjykim.
Në seancën gjyqësore është paraqitur vetëm ankuesi dhe gjykata e apelit, pasi ka dëgjuar pretendimet e këtij të fundit, ka ndryshuar vendimin e gjykatës së rrethit dhe i ka rrëzuar padinë kërkuesit.
Gjykata e Apelit të Tiranës, Kolegji Civil (Dhoma e Këshillimit), ashtu edhe Kolegji Seleksionues i Kolegjeve të Bashkuara të Gjykatës së Lartë, të cilat kanë vendosur mospranimin e rekursit pa kaluar çështjen për gjykim, kanë zhvilluar proces jo të rregullt ligjor në kuptim të neneve 33/1 e 42/1 të Kushtetutës.
Gjykata e Apelit ka gjykuar çështjen pa siguruar një gjykim kontradiktor dhe pa dëgjuar edhe kërkuesin si palë në gjykim. Në këtë mënyrë ajo ka shkelur parimet e normat kushtetuese që garantojnë realizimin e të drejtës së mbrojtjes në gjyq. Para marrjes së vendimit, ajo duhet të dëgjonte drejtpërdrejt pretendimet e argumentet e çdo pale, aq më tepër që sipas nenit 465 të Kodit të Procedurës Civile Gjykata e Apelit jo vetëm mban parasysh dispozitat për procedurën e gjykimit në shkallë të parë, por ka në kompetencë, që me kërkesën e palëve ose kryesisht të përsëritë tërësisht ose pjesërisht hetimin gjyqësor si dhe të marrë prova të reja.
Në Kolegjin Civil dhe në Kolegjin Seleksionues të Kolegjeve të Bashkuara të Gjykatës së Lartë kërkuesi ka ngritur pikërisht këto shkelje të rënda të rregullave procedurale, sipas neneve 472/1 e 467/ç të Kodit të Procedurës Civile, por këto kolegje në vend që t’i jepnin përgjigje pretendimit të kërkuesit për mosnjoftimin e datës së gjykimit në Gjykatën e Apelit, kanë vendosur mospranimin e rekursit pa kaluar çështjen për gjykim. 
Në këto rrethana, vendimet e mësipërme të këtyre gjykatave duhet të shfuqizohen si antikushtetues dhe çështja t’i dërgohet për rigjykim Gjykatës së Apelit të Tiranës.

PËR KËTO ARSYE,

Gjykata Kushtetuese e Republikës së Shqipërisë, në bazë të neneve 131/f të Kushtetutës, si dhe nenit 72 të ligjit nr.8577, datë 10.2.2000 “Për organizimin dhe funksionimin e Gjykatës Kushtetuese të Republikës së Shqipërisë”, me shumicë votash, 

V E N D O S I:
 
- Shfuqizimin si antikushtetues të vendimeve nr.413, datë 5.5.2000 të Gjykatës së Apelit të Tiranës; nr.1098, datë 20.11.2000 të Kolegjit Civil të Gjykatës së Lartë (Dhoma e Këshillimit) dhe nr.K-5, datë 5.6.2001 të Kolegjit Seleksionues të Kolegjeve të Bashkuara të Gjykatës së Lartë.
- Dërgimin e çështjes për shqyrtim Gjykatës së Apelit Tiranë.
- Ky vendim është përfundimtar, i formës së prerë dhe hyn në fuqi ditën e botimit në Fletoren Zyrtare.



